Ka Sports Policy kan ai ka jingmyntoi ia ki paidbah, ong u bah Banteidor • Rupang
Ka Sports Policy kan ai ka jingmyntoi ia ki paidbah, ong u bah Banteidor
Shillong: U Myntri ka tnad ialehkai ka jylla, u bah Banteidor Lyngdoh u la pynpaw ia ka jingsngew kmen ia ka jinglah kane ka sorkar ban mynjur iaka State Sports Policy kaba la pun bad pynkhreh la slem bha.
Ha ka jingkren sha ki lad pathai khubor, u bah Banteidor u la ong ba ka ka jingmynjur ka kynhun myntri ia ka Sports Policy ka jylla, ka dei ka jingjop ia ki nongialehkai ka jylla bad ka jylla baroh kawei hadien ba la pun bad pynkhreh bun snem bha ia ka.
Ha kane ka sngi Nyngkong, ka jingialang ka kynhun myntri ka la pdiang bad mynjur ia ka State Sports Policy ha ka jingialang ha Tura, West Garo Hills.
“Ka dei ka jingtrei shitom baroh kiba iadon bynta ban pynlong kam ia kane ka policy kaba la khmih lynti bun snem. Ka jingpdiang ia kane ka polisi ka dei kaba kongsan eh ha kaba ki nongialehkai kin ioh ia ka jingmyntoi nangne shakhmat”, u la ong.
Ha kajuh ka por, u la ong ba ka jingpynkhreh iaka National Games ba 39 ban long ha ka 2022 ha kane ka jylla, ka la iaid shaid shaid bad baroh ki tnat kila iatreilang.
U la ong ba ka sorkar ka la shim khia ba kane ka lumpung kan long kaba jop bad kam don kano kano ka jingartatien ba kan khang lad ia ka jylla.
“Ka jingpynkhreh ia ka 39th National Games ka la iaid shaid shaid ban pyllong kaba jop bad kam don kano kano ka jingartatien halor kane”, u la ong.
U la bynrap ba ka jingshna ia ki madan, kan long ka jingpynkylla syndon ia ka jylla jong ha ka kam ialehkai bad mynta u snem yn sdang noh iaki kam.